Яшчэ халасцякамі дзяўчына і юнак марылі пра вялікую сям’ю, дзе будуць панаваць любоў, дружба, спагада, клопат, добры настрой і… творчасць. Справа ў тым, што Віктар і Надзея – мастакі. Маладая жанчына валодае літаральна ўсімі відамі рукадзелля – малюе, вышывае, шые, робіць эксклюзіўныя ўпрыгожанні. На сценах у кожным пакоі іх утульнага дома – яе работы. Ёсць і некалькі карцін, створаных рукамі Віктара. Ён, хоць выдатна ўмее маляваць, на творчыя праекты час знаходзіць рэдка. Часцей займаецца справамі рацыянальнымі. Большасць будаўнічых і аддзелачных работ у доме выканаў самастойна. З нуля ўзвёў гаспадарчыя пабудовы, абсталяваў дзіцячую пляцоўку. Разам муж і жонка займаюцца гародам, развялі курэй. Цікавую экскурсію асабіста для мяне правялі па падвале свайго дома. Такога багацця з разнастайных “закатак” бачыць яшчэ не даводзілася. Гэта з улікам таго, што мой візіт адбыўся ў самым пачатку сезона нарыхтовак.